Barth Eide om USAs forhold til Israel: – Veldig dårlig stemning
Utenriksminister Espen Barth Eide (Ap) sier at USA har svært liten tålmodighet med Israels statsminister Benjamin Netanyahu.  Ifølge Eide forventer USA at Israel tar det arabiske fredsforslaget som det jobbes med på alvor.  Den bygger på en normalisering mellom arabiske land og Israel – og en tostatsløsning, der Palestina blir en egen stat.  Det arbeidet støtter Norge – og utkastet er snart klart, ifølge Eide.  – Når du får våpenhvile og utlevering av gisler, så kan du legge frem en helhetlig plan. Da er det litt «take it, or leave it» for Israel. Hvis de avviser det helt, så har de mistet all troverdighet, sier Eide. – Jeg hører fra alle kanaler at USAs toleranse for Netanyahu er nede på under 1 prosent. Det er veldig, veldig dårlig stemning, sier han - og peker på Israels statsminister Benjamin Netanyahu.  Netanyahu opplyser søndag at hans regjering kommer til å vedta en resolusjon om Israels motstand mot opprettelsen av en palestinsk stat.  Han sier at det internasjonale samfunnet ikke kan tvinge Israel til å ensidig godta det.  – En slik ordning kan kun oppnås gjennom direkte forhandlinger mellom partene, uten forhåndsbetingelser, sa Netanyahu på starten av søndagens regjeringsmøte. – Kruttønne Statsminister Mohammad Shtayyeh i de palestinske selvstyremyndighetene møter søndag den norske utenriksministeren under sikkerhetskonferansen i München.  Eide sier at det ikke er et alternativ å gå tilbake til situasjonen slik den var før terrorangrepet 7. oktober i fjor.  – Det var en kruttønne, sier han. Han sier at det også jobbes med detaljene om en kortsiktig våpenhvile – og hva den innebærer. Det må være på plass før den langsiktige planen legges frem, ifølge Eide.  Takker Norge Statsministeren til de palestinske selvstyremyndighetene takker Norge. – Min beskjed til det norske folk, er takk. En beskjed om takknemlighet. Jeg vil takke for regjeringen, statsministeren, utenriksministeren og laget deres. Norge er ikke alene, men Norge sto på det riktige tidspunktet for fred og rettferdighet, sier Shtayyeh til VG.  Statsministeren sier at norske myndigheter har stått frem med respekt for internasjonale lover og vist vei.  – Vi trenger en fornuftig stemme. Det er ganske mange land som har oppfordret Israel til å fortsette sine grusomheter. Norge har vært en fornuftig stemme, sier han. – Spiller en rolle  Statsminister Jonas Gahr Støre (Ap) uttalte lørdag at en løsning for å frigjøre skatte- og tollinntekter som Israel har fryst siden i fjor høst.  Nå takker den palestinske statsministeren Norge for støtten den siste tiden – og sier at palestinerne trenger den hjelpen de får. Han sier at det er i kriser folk viser sin karakter: – Det er da folk betyr noe, i kriser. Folk med etikk, ekthet og respekt for internasjonale lover. Norge har vært en modell for dette. Ikke fordi de støtter oss, men Norge spiller også en rolle andre steder, sier Shtayyeh.  – Tvangsflytter palestinerne VG og TV 2 fikk møte statsministeren i starten av møtet med Barth Eide.  Den palestinske statsministeren er dypt bekymret for situasjonen i Rafah.  – Det vil få katastrofale konsekvenser. Alle palestinere fra hele Gaza blir presset inn i Rafah. Vanligvis bor det 400.000 mennesker der. Nå er det 1,4 millioner personer, sier Shtayyeh til TV 2.  – Israel tvangsflytter folk fra Gaza til Egypt. Vi og egypterne jobber hardt for å stoppe det. Folk må få slippe tilbake til hjemmene sine nord og vest i Gaza. Rafah er veldig trangt, sier han.  – Må åpne opp Han mener det har vært viktig at Norge ba om våpenhvile i en tid der mange vestlige land har vært mindre tydelige.  – Norge har bedt om umiddelbar våpenhvile. Vi har her en uttalelse fra den norske regjeringen og statsministeren, som sier at situasjonen bør stoppe og at nødhjelp må inn i Gaza, sier Shtayyeh. Nå mener han at det må gjøres mer for sivilbefolkningen i Gaza.  – Alt som går inn til Gaza er bare litt av det vi trenger. Alle grenseoverganger til Gaza må åpnes, støtten til UNRWA er veldig viktig for oss alle. Det er en veldig viktig institusjon, sier han. 
Mohammad Shtayyeh, statsminister for de palestinske selvstyremyndighetene, takket Norge for støtten og kaller landet en "fornuftig stemme". Shtayyeh møter utenriksminister Espen Barth Eide under sikkerhetskonferansen i München. Han uttrykker bekymring for situasjonen i Rafah og ber om hjelp fra det internasjonale samfunnet.